<classify> SERIKALI imesema haihitaji viongozi legelege na wasioweza kuendana na kasi ya maendeleo ya Rais John Magufuli.Hayo yalisemwa na Makamu wa Rais, Samia Suluhu Hassan alipohutubia wananchi kwenye mkutano wa hadhara mjini hapa katika siku ya tatu ya ziara yake ya siku tano mkoani Singida.Kutokana na umuhimu wa kuwa na viongozi bora, na sio bora viongozi, aliwasihi wananchi kote nchini kuchagua viongozi wachapa kazi na wenye kasi ya maendeleo wakati wa uchaguzi wa serikali za mitaa baadae mwaka huu. Alisema kuwa tabia ya wananchi kutokuwa makini wakati wa kuchagua viongozi wao, hatimaye hugeuka kuwa ni majuto kutokana na ukweli kwamba watu wa aina hiyo mara nyingi hushindwa kufikia matarajio ya waliowachagua, hivyo hugeuka kuwa mzigo badala ya kuwa msaada kwao.Hatutaki viongozi legelege, chagueni viongozi shupàvu watakoleta maendeleo, alisema Mama Samia. Alisisitiza umuhimu wa kulinda na kutunza miundombinu mbalimbali ya barabara kwa kuwa huigharimu serikali fedha nyingi. Alisema miradi hiyo siyo ya serikali, bali ni mali ya wananchi kwa kuwa inawanufaisha wao. Leo anaanza kutembelea wilaya ya Mkalama, ambapo atakagua ujenzi wa Daraja la Mto Sibiti linalounganisha mkoa wa Singida na Simiyu.  <topic>: kitaifa 